**REGLEMENT FOR UNGDOMSRÅDET I GAIVUONA SUOHKAN / KÅFJORD KOMMUNE / KAIVUONON KOMUUNI.**

**§ 1. Hovedmålsetting**

Rådet skal arbeide for bedre arbeids-, bo- og kulturtilbud for barn og ungdom som bor, og som ønsker å bo i kommunen.

**§ 2. Valg og sammensetning**

1. a) Ungdomsrådet velges av kommunestyret og opprettes, samt organiseres i henhold til bestemmelsene i kommuneloven, jf. §5-2, og forskrift om medvirkningsordninger, jf. §1-3.
2. b) Ungdomsrådet består av inntil 8 medlemmer som møter fast + 3 varamedlemmer.
3. c) Varamedlemmer er ikke personlig og innkalling skjer etter liste.
4. d) Rådets medlemmer skal bestå av ungdom i alderen 13-19 år.
5. e) Valg skal foregå hvert år.
6. f) Representantene velges inn av skolenes elevråd og følger følgende fordeling:

2 representanter fra Olderdalen skole (+1 vara), 2 representanter fra Manndalen skole (+1 vara), 2 representanter fra Indre Kåfjord skole (+1 vara) og 2 representanter fra videregående skole\*. Valget foregår slik at elevrådene på de enkelte skolene innhenter informasjon om hvem som ønsker å være med i ungdomsrådet på sin skole i alderen 13-16, for så å velge ut 2 +1 vara ut ifra dette utvalget. Elevrådet stemmer over innmeldte kandidater og de tre kandidatene med flest stemmer blir henholdsvis faste representanter og vararepresentanter.

\*Dersom ingen vgs-elever fra Kåfjord er representert i elevråd, sendes forespørsel ut til tidligere ungdomsrådsrepresentanter og/ eller andre Kåfjord-elever ved omkringliggende vgs-skoler.

1. e) Medlemmene oppnevnes for 2 år, men man skal etterstrebe å sikre kontinuitet ved å skifte ut noen medlemmer ved valg hvert år. Leder oppnevnes for 2 år, nestleder oppnevnes for 1 år.
2. h) Ved valg av representanter til de ulike utvalgene, skal man etterstrebe en tilnærmet lik totalbelastning per representant. Det vil si at man ikke velger samme representant i flere utvalg.
3. i) Rådet konstituerer seg selv, også ved valg av leder.

Ved sammensetningen av rådet skal følgende forsøkes ivaretas:

* Begge kjønn skal være representert
* Ungdomsskolene skal være representert
* Videregående skole skal være representert
* Ungdomsklubbene skal være representert

**§ 3. Ansvar, rettigheter og oppgaver**

Ungdomsrådet skal tale ungdommenes sak overfor kommunale myndigheter og skaffe ungdom innsyn og dermed mulighet for innflytelse.

Ungdomsrådets medlemmer er pliktige til å møte på 3 av 5 møter årlig, eller melde forfall med gyldig fraværsårsak. Dersom dette kravet ikke imøtekommes vil medlemmet miste sin plass i ungdomsrådet.

**Rettigheter**

Ungdomsrådet har møte- og forslagsrett i saker som ikke er taushetsbelagte i:

* Kommunestyret med 1 representant
* Hovedutvalg for miljø, drift- og utvikling med 1 representant
* Formannskapet med 1 representant
* Hovedutvalg for oppvekst og omsorg med 1 representant

Møteinnkalling og saksliste sendes som til folkevalgte representanter.

Ungdomsrådet kan i tillegg velge en politiker i hvert utvalg som sin kontaktperson. Disse kontaktene skal oppnevnes i kommunestyret.

**Oppgaver**

Ungdomsrådet skal:

* Være kontaktorgan for ungdom
* Sette søkelyset på aktuelle temaer ved informasjon og dialog/ diskusjon
* Gjøre kjent arrangementer og aktiviteter for ungdom
* Være medarrangør på arrangementer der det faller seg naturlig
* Lage årsmelding for sin virksomhet
* Gjøre kjent utlysninger av midler som ungdom kan søke på
* Tildele rusforebyggende midler etter søknader
* Være med på å rekruttere nye medlemmer til rådet
* Velge 2 representanter til RUST- det regionale ungdomsrådet
* Gi høringssvar og innspill i saker som angår ungdom

**§ 4. Ungdomsrådets møter**

a) Ungdomsrådet skal følge møteplanen som vedtas i begynnelsen av hvert år, eller når leder finner det påkrevet. Medlemmene kan også be om møte ved viktige saker som ønskes tatt opp før neste møtedato.

b) Ungdomsrådet innkalles gjennom e-post/ SMS og Facebook med minst 7 dagers varsel.

c) Ungdomsrådet kan innkalle andre dersom de finner det nødvendig.

d) Ungdomsrådet er beslutningsdyktig når minst halvparten av medlemmene er til stede.

e) Avgjørelse treffes av alminnelig flertall. Ved stemmelikhet er lederens stemme avgjørende.

f) Det skal føres møteprotokoll, og utskrift av møteprotokoll sendes medlemmene av rådet og legges i rådets Facebook-gruppe. Dersom saker ønskes tatt opp i et annet utvalg sendes saken til etatsleder for utvalget, eventuelt ordfører og rådmann til orientering.

**§ 5. Opplæring og økonomi**

a) Kulturkonsulenten har ansvar for å bistå ungdomsrådet med tilrettelegging, sekretariatsfunksjonen og opplæringstiltak etter ønske og behov.

b) Årlig skolering av ungdomsrådet skjer i regi av RUST- det regionale ungdomsrådet i Nord-Troms.

c) Ungdomsrådet skal ha egen budsjettpost til disposisjon for opplæring og reise, samt for andre aktiviteter.

d) Ungdomsrådets medlemmer får møtegodtgjørelse lik de øvrige medlemmer i politiske utvalg i kommunen. Denne utbetales ved kommunens lønningsdato, den 12. i hver måned.